**Roky 1986 - 1990**

**Miestny národný výbor**

Dňa 23. a 24. mája sa konali voľby do zastupiteľských orgánov. Agitačné stredisko pod vedením I. Kenderu malo na starosti organizáciu a technické zabezpečenie volieb za účasti straníckych / Komunistická strana Československa - KSČ/, štátnych, okresných i miestnych

orgánov NF / Národný front/. Účasť občanov vo voľbách bola 100%.

Na prvom plenárnom zasadnutí MNV, ktoré sa konalo 24.06.1986 sa zúčastnili zvolení poslanci, zástupcovia nadriadených orgánov ONV a Okresného výboru KSS, zástupcovia zložiek NF.

Novozvolení poslanci:Jana Bronerská, Jaroslava Buganová, Žofia Durdíková, Mária Dendisová, Augustín Farský, Alena Grebáčová, Alojz Gandi, Viktor Garbiar, Pavol Holmík,

Imrich Hoľma, Jozef Hrkeľ, Šimon Hurák, Terézia Kabaňová, František Krivda, Marián Kršák, Augustín Marecký, Karol Pepucha, Karol Pjentek, Mária Poláčiková, Ing. Vladimír Seč, Jozef Štefanovič, Roman Trabalka, František Žuffa.

Novozvolení poslanci zložili sľub za prítomnosti zástupcu ONV, pána Šudu. Predseda MNV bol volený poslancami MNV priamo na tomto ustanovujúcom zasadaní. Jednohlasne bol zvolený Pavol Holmík, predseda MNV z predchádzajúceho volebného obdobia. Poslanci mu vyslovili plnú dôveru. Za tajomníka MNV bol zvolený Alojz Gandi.

**Novozvolená Rada MNV** :predseda - P. Holmík

tajomník - A. Gandi

členovia - A. Farský, M. Kršák, Ing. V. Seč, M. Poláčiková,

F. Žuffa

Boli zriadené komisie:

**Komisia pre verejný poriadok:**

predseda - J. Štefanovič

tajomník - T. Kabaňová

členovia - A. Grebáčová

J. Hrkeľ

A. Marecký

**Komisia stavebno - finančno - sociálna**

predseda - Ž. Durdíková

tajomník - Ľ. Hvoľková

členovia - Š. Hurák, I. Hoľma, F. Krivda, J. Buganová

**Komisia školstva, kultúry:**

predseda - V. Garbiar

tajomník - E. Gibalová

členovia - J. Bronerská, K. Pjentek, K. Pepucha, R. Trabalka, M. Dendisová

Pre toto volebné obdobie boli vo volebnom pláne zahrnuté tieto úlohy:

- dokončiť Dom smútku

- oplotenie cintorína

- úpravy miestnych komunikácií

- prekládka vysokého napätia v novom zastavovacom pláne

- vypracovať poradovník stavebných povolení pre budúcich stavebníkov

- zabezpečiť sociálnu výpomoc pre odkázaných občanov

- obnoviť prácu Miestnej knižnice

- zabezpečiť v oblasti kultúry divadelné predstavenia

- zabezpečiť v spolupráci so ZPOZ -om pravidelné kultúrne podujatia pri výročiach, sviatkoch, spomienkových dňoch.

- zabezpečiť zlepšenie zásobovania obchodov mliekom, mliečnymi výrobkami, ovocím a zeleninou, mäsom a mäsovými výrobkami.

interpelácie poslancov pre toto obdobie obsahovali pripomienky a požiadavky:

- vybudovať skládku na odpad pri cintoríne

- zlepšiť odvoz smetí a odpadu cez Technické služby v Námestove

- vyčistiť studničky v katastri obce Vavrečka.

**Rast a budovanie obce**

Počas tohto volebného obdobia bol vo Vavrečke dokončený Dom smútku, jeho úprava, tiež úprava okolia sa urobila v roku 1987. Dobudovalo sa detské ihrisko pri Materskej škole. V roku 1987 sa začala výstavba II. etapy vodovodu. Pri jeho výstavbe sa vyskytlo nemálo problémov. Pre kameň v pôde v niektorých úsekoch nebolo možné použiť rýpadlo, vykopávka bola náročná na prácu. Pri výstavbe vodovodu sa podieľala prácou DP pri MNV, JRD Lokca a SEVAK /Severoslovenské vodárne a kanalizácie. Celá výstavba vodovodu mala tri etapy. I. etapa zahŕňala záchyt prameňov, výstavbu vodojemu a trasu od prameňov k vodojemu a základnej škole. II. etapa v hodnote 1.700 tis. Kčs smerovala od J. Maťugu po kostol, ulica od Jaroša - Mikosa a v novom zastavovacom pláne IBV. III. etapa pokračovala v radovej zástavbe Hoľma - Bugan F., K. Jančiga po V. Trojáka. Občania zabezpečovali obsyp potrubia zeminou a urovnanie zeminy z výkopu. Vybudovalo sa klzisko pri Základnej škole, zakúpila sa nová čakáreň. Bolo oplotené ihrisko i areál TJ.

V roku 1986 bolo vydaných 5 stavebných povolení, v roku 1987 2 stavebné povolenia, v roku 1988 sedemnásť stavebných povolení, v roku1989 sedem stavebných povolení, v roku1990 sedem povolení pre individuálnu bytovú výstavbu. V obci na území "Rakytiny" vznikla nová štvrť s vybudovanými rodinnými domami v radovej i samostatnej zástavbe. Bolo vybudovaných ďalších sedemsto metrov miestnych komunikácií a tristo metrov chodníkov. Urobila sa údržba miestneho rozhlasu a verejného osvetlenia, upravil sa dvor a priestranstvo pri budove MNV. Počas týchto rokov bola viackrát robená údržba areálov Základnej a Materskej školy. Na cintoríne bolo nainštalované osvetlenie. Pomocou Technických služieb Námestovo bol zabezpečený vývoz odpadu.

Na MNV pracovali : predseda MNV Pavol Holmík, účtovníčka Ľudmila Hvoľková, v roku 1988, po 37 rokoch práce na MNV vo Vavrečke odišla na dôchodok, nahradila ju Apolónia Klempaiová a Elena Krivdová.

Pri MNV pracovala Drobná prevádzka - obecný podnik, ktorý sa podieľal na výstavbe všetkých obecných stavieb, ale pomáhal aj pri stavebných akciách iným organizáciám /

OÚNZ Námestovo, SOU Slanická Osada, Jednota Trstená/. Obecný podnik viedol Pavol Žuffa, účtovníčka Mária Pavláková. Zisky DP napríklad v roku 1986 boli - 40.000.-Kčs, 1987 - 70.000.-Kčs, 1989 - 60.000.-Kčs. Počet pracovníkov: 3 murári, 4 pomocní pracovníci, vedúci a účtovníčka.

**Sociálna oblasť**

Na tomto úseku sa riešili problémy hlavne v sociálne slabých rodinách, priestupky pod vplyvom alkoholu na verejnom priestranstve. Vinníkom boli uložené pokuty vo výške 50.- až 100.- Kčs. Priestupkovosť mala vzrastajúcu tendenciu. Najväčším problémom bolo nadmerné požívanie alkoholu. U týchto občanov to bolo riešené pohovormi. Počas tohto volebného obdobia bol riešený problém nedostatku uhlia počas zimného obdobia, kedy jedna domácnosť mohla dostať najviac 60 metrákov uhlia, čo viacerým rodinám nepostačovalo. V roku 1988 bola schválená opatrovateľská služba pre rodinu Sýkorovú, pretože nemali príbuzných, ktorí by sa mohli o nich postarať. Starostlivosť o nich prebrala pani M. Hrklová, neskôr boli presťahovaní do Domova dôchodcov, pretože dom, v ktorom bývali bol v neobývateľnom stave.

**Kultúra**

V tomto období aktívne pracoval pod MNV ZPOZ, ktorý zabezpečoval rôzne kultúrne akcie - Uvítanie detí do života, program pri odchode brancov, zabezpečovali slávnosti pri príležitosti uzavretia manželstva, oslavy zlatých svadieb, rôzne oslavy a jubileá. Pripravovali aj MDŽ a Posedenie s dôchodcami. ZPOZ pracoval pod vedením Márie Pavlákovej, Otílie Pjentkovej, Ľudmily Hvoľkovej. Členky ZPOZ zaznamenávali všetky významné dni do Pamätnej knihy obce. Pomáhali pri každoročnom detskom karnevale, ktorý sa uskutočňoval v školskej jedálni. V sále Kultúrneho domu organizovali kondičné cvičenia pre ženy a dievčatá. Počas roka navštevovali dôchodcov pri ich životných jubileách.

**Školstvo**

V roku 1986 navštevovalo školu 78 žiakov. Boli zriadené 4 triedy v štyroch ročníkoch. Riaditeľom školy bol naďalej Viktor Garbiar. Učitelia v tomto období: 1.trieda - A. Natšinová

2.trieda - J. Bolibruchová

3.trieda - M. Garbiarová

4.trieda - V. Garbiar

Školskú družinu navštevovalo 73 žiakov, boli zriadené 3 oddelenia, v ktorých učili J. Štefanovičová, M. Slovíková, M. Brindžáková. V škole sa vyučovalo podľa vopred určených osnov. Učebná látka predpísaná osnovami bola splnená vo všetkých ročníkoch. Počas školského roka bola vyučovaná aj dopravná výchova a Prvá pomoc, aby sa znížila úrazovosť detí na cestách a miestnych komunikáciách. V rámci dopravnej výchovy navštívili školu aj príslušníci VB /Verejná bezpečnosť/ a odprednášali pripravené prednášky s dopravnou tematikou. Uskutočnil sa plavecký výcvik tretiakov v Dolnom Kubíne, lyžiarske preteky žiakov. Uskutočnil sa aj detský Odznak zdatnosti. V decembri sa uskutočnila výtvarná súťaž " ZSSR očami detí", v marci školská súťaž v prednese poézie a prózy. V apríli postúpili do obvodnej súťaže " Minisynpoky" M. Holubová a A. Trabalková. V júni sa družstvo žiakov 4. ročníka zúčastnilo prírodovednej súťaže, kde sa umiestnilo v rámci okresu na 7.mieste.V školskom roku 1987/1988 sa uskutočnilo v Námestove okresné stretnutie talentov zjazdového

lyžovania. Zúčastnilo sa ho 8 žiakov. Najúspešnejší z našich žiakov bol Roman Kasan, ktorý sa umiestnil na 9.mieste.

Na škole pracoval iskričkový a pioniersky oddiel, ktorý pracoval podľa výchovného systému PO SZM / Pionierska organizácia Slovenského zväzu mládeže/. Ich prácu usmerňovali vedúci, ktorých úlohou bolo vychovávať z iskier a pionierov stúpencov, aktívnych budovateľov a obrancov socializmu a mieru. Na škole pracovali aj záujmové krúžky tanečno-spevácky pod vedením V. Garbiara za pomoci manželky. Súbor sa zúčastnil "Podroháčskych folklórnych slávností". Ďalšie krúžky boli " Ochranca prírody", krúžok šikovných rúk, výtvarný krúžok. Žiaci školy sa zúčastnili akcie "Skrášli si svoju školu", zbierali liečivé byliny, pravidelne pripravovali kultúrny program pre kultúrne podujatia v obci / Deň dôchodcov. MDŽ, MDD, Oslavy SNP/.

Škola odoberala časopisy Zornička a včielka, starší žiaci odoberali Ohník. Zdravotná starostlivosť o deti bola zabezpečená v Poliklinike Námestovo. Pravidelne sa uskutočňovala preventívna prehliadka lekárom a detskou sestrou priamo na škole. Raz do roka sa konala aj preventívna kontrola zraku. Dvakrát do roka bola kontrolovaná hmotnosť detí, výška, jedenkrát ročne chrup. Pravidelne bola vykonávaná kontrola hygieny tela a šiat.

V roku 1989 sa škola v zbere liečivých rastlín umiestnila na 1. mieste v okrese a v stredoslovenskom kraji na 2. mieste. Najlepší zberači boli: Eva Ondreková a Vlado Brindžák. V tomto roku sa darilo žiakom aj v minifutbale. V okresnej súťaži sa umiestnili na 1.mieste a v krajskej súťaži skončili na 2.mieste. Na konci každého školského roka dostávali najlepší žiaci vecné ceny a diplomy. Rovnako ceny dostali aj žiaci za úspešnú reprezentáciu školy v rôznych súťažiach. Škola mala modernú didaktickú techniku - televízory, rádiá, meotary, gramofóny, magnetofóny.

Pri škole pracovala školská jedáleň. Vedúcou kuchárkou bola Ľ. Kršáková. Od januára 1988 boli zriadené v rámci zdravej výživy mliečne desiate.

Materská škola mala v tomto období 3 triedy s kapacitou 60 detí. Sídlila v bývalej budove základnej školy, ktorá bola zrekonštruovaná. Riaditeľkou v MŠ bola Otília Pjentková, v najmladšom oddelení učila O. Pjentková, T. Kabaňová, v strednom oddelení M. Poláčiková, A. Madleňáková, v predškolskom oddelení učila A. Brčáková a D. Buganová. Počas roka pracovali podľa vopred pripraveného plánu a metodiky vzdelávania v oblasti rozumovej i pracovnej. V priebehu školského roka navštevovali rôzne verejné a spoločenské podujatia v rámci výchovy pohybovej, hudobnej i rozumovej so svojím kultúrnym programom. V máji bola v MŠ komplexná previerka. Inšpektorky konštatovali, že vedomostná úroveň detí predškolského veku je veľmi dobrá. Pripomienky boli k otázke disciplíny detí. V škôlke mali vyčlenený priestor na výstavy prác detí. Každoročne bol organizovaný výlet do Žiliny spojený s návštevou bábkového divadla.

V MŠ boli umiestňované pravidelne aj deti mladšie ako 3 roky, ak malo vypestované hygienické návyky. Konalo sa to hlavne z dôvodu, že v obci neboli zriadené detské jasle pre najmladšiu vekovú kategóriu a matky počas zamestnania nemali možnosť kvalitne opatriť dieťa. Jasle neboli zriadené pre finančnú tieseň.

**Telovýchova a šport**

V obci pracovala Telovýchovná jednota pod vedením Romana Trabalku st. Športový klub Magura Vavrečka mal tri futbalové družstvá. Družstvo mužov, ktoré hralo v roku 1986 II. triedu skupinu C spolu s Oravskou Polhorou, Lokcou, Rabčou, Bobrovom, Oravskou Jasenicou, Sihelným Zubrohlavou, Klinom a na záver sezóny sa umiestnilo na 1. mieste. V roku 1987 postúpilo do celookresnej II.triedy. Družstvo dorastu hralo II. triedu, rovnako aj družstvo žiakov.

Trénermi v tom období boli Viktor Garbiar a Ignác Pepucha, žiakov viedli Alojz Poláčik a Karol Holub. Aktívne v družstve mužov hrali: Pavol Trabalka, Pavol Žuffa, František Srnčík, Pavol Brčák, Ján Holmík, Marián Kršák, Peter Hvolka, František Hrkeľ, Pavol Dendis. V tomto období mala naša obec družobnú spoluprácu s Omag Oswiencim, preto sa každoročne hrávali vzájomné zápasy, uskutočňovali sa výmenné pobyty športovcov. Naši hráči sa zúčastnili návštevy mesta Oswiencim, navštívili aj koncentračný tábor Brezinka. Družstvo dorastu hralo III. triedu, rovnako aj družstvo žiakov.

V obci aktívne pracoval aj lyžiarsky oddiel. Pre jeho činnosť boli priaznivé podmienky. Nad dedinou, v časti "Medveďka" bol vybudovaný lyžiarsky vlek s dĺžkou 220 m. mladým talentom sa v tom čase venoval František Kasan. V zimných mesiacoch sa pravidelne konali lyžiarske preteky v zjazde i bežeckom lyžovaní spojené so streľbou zo vzduchovky. V roku 1987 to bol už 14-ty ročník Sokolovských pretekov brannej zdatnosti v obci. Zúčastnilo sa ho viac ako 50 účastníkov. V jednotlivých kategóriách si najlepšie počínali M. Pepucha, M. Páleník, R. Poláčik, J. Páleník, F. Beľák, P. Kršák, P. Dendis, Š. Hurák. Preteky organizovalo MNV, Zväzarm, vedenie školy, pomáhali aj členovia TJ. V zimnom období sa pravidelne aktivoval hokejový oddiel, ktorý s a zúčastňoval tréningových zápasov doma aj v športovej hale v Ružomberku. JRD Magura zakúpilo kompletný výstroj. Členovia TJ každoročne odpracovali množstvo brigádnických hodín počas hlavných poľnohospodárskych prác na JRD a pri čistení potokov.

**Spolky a organizácie**

V obci aktívne pracoval Dobrovoľný požiarny zbor pod vedením V. Bombjaka, v roku 1987 to bol J. Hrkeľ, preventivárom bol J. Matkuľčík, strojníkom V. Bombjak. Pravidelne každoročne robili preventívne prehliadky po rodinných domoch v obci i budovách - robili sa aj zápisy. Neboli zistené nedostatky väčšieho rozsahu, menšie boli ihneď odstránené. Vo všetkých verejných budovách boli zabezpečené hasiace prístroje. V roku 1987 bolo založené požiarne družstvo dievčat, ktoré vystúpilo na obvodných cvičeniach požiarnych družstiev.

V obci aktívne pracoval aj klub Zväzarmu. Predsedom bol M. Kršák. V roku 1987 dostali do užívania budovu klubu Zväzarmu /Uznesenie č. 47/87/ na svoju činnosť. Členovia Zväzarmu pravidelne pomáhali pri úprave ihriska, klziska, pri úpravách obecného parku. Pomáhali organizovať rôzne športové akcie v obci, vypomáhali aj JRD pri sezónnych prácach.

**Poľnohospodárstvo**

Vavrečka patrí do Jednotného roľníckeho družstva Ťapešovo. Skutočne prosperovať začalo až v 80-tych rokoch, hlavne vďaka prechodu na priemyselný spôsob výroby, zavádzaním komplexných technologických liniek, moderných mechanizačných prostriedkov, závesných zariadení. V roku 1986 priemerná dojivosť na kravu bola 10,95 l mlieka na deň, ročne to bolo 3923 l mlieka. Vyprodukovali 198 ton mäsa, živočíšna výroba dosiahla takmer 7 mil. zisku. V júli bola odovzdaná dokončená stavba hnojiska na 3500 kubíkov hnoja. Družstevníci svojpomocne postavili garáže, prístrešok pre stroje a sklad chemických postrekov. V roku 1987 zle prezimovali ozimné obilniny, napriek tomu, že na tretine plochy ich museli nahradiť novým osevom jarín, dosiahli hektárový výnos nad 4 tony, čím sa zaradili na 4. miesto medzi oravskými družstvami. Tento rok spolu s rokom 1984 bol v histórii družstva najviac ziskový. Dňa 1.1.1988 sa družstvo zlúčilo s JRD Lokca. Bola pozastavená plánovaná investičná výstavba, ktorá bola projekčne zabezpečená. V rokoch 1988 - 89 sa budovali stavby iba v sídle družstva v Lokci.

Pravidelne pri sezónnych prácach na jar pri sadbe, v lete pri sušení sena a na jeseň pri zberoch boli zabezpečované zo strany MNV brigády pre výpomoc JRD. Osivá pre jarný osev boli : jačmeň jarný, kŕmna repa, ovos, bôb, zemiaková sadba. Pri jarných poľnohospodárskych prácach bola vyhlásená súťaž. Finančné odmeny vtedy boli:

za najviac- posmykovanej pôdy - 250.- Kčs

- podiskovanej pôdy - 250.-Kčs

- kultivačné práce - 650.-Kčs

- hektárov sejby v termíne 600.- Kčs

- hektárov vysadených zemiakov 600.- Kčs

- hektárov vyhnojených poľnohospodárskymi hnojivami na ornej pôde 300.- Kčs

- hektárov ošetrených proti burinám 500.- Kčs

- hektárov ošetrenej výsadby proti plesni zemiakovej 500.- Kčs

Za najlepšie výsledky dosiahnuté v rastlinnej výrobe po celý rok v súťaži medzi strediskom Ťapešovo - Vavrečka bola odmena 1000.- Kčs.

Predsedom JRD v tom období bol Ing. J. Socha, podpredseda Ing. M. Švábik, vedúcim rastlinnej výroby bol Ing. Pavol Trabalka. Vo Vavrečke bola aj živočíšna výroba - hovädzí dobytok. Živočíšnu výrobu mal na starosti Peter Kružel.

**Cirkevný život**

Obec Vavrečka nemala farnosť, bola v týchto rokoch filiálkou fary v Námestove. Farnosť v Námestove viedol vdp. J. Vrbovský. Takmer 90 % obyvateľov vo Vavrečke boli katolíci. Kapláni v týchto rokoch : 1986 a 1987 J Farkašovský, 1987 - 1989 bol A. Filípek a J. Čuchran. V kostole sv. Anny sa slúžili sväté omše vždy v pondelok, stredu, sobotu a nedeľu. Kostolníkom bol V. Čiernik.

V roku 1989, 17.novembra v našom štáte - ČSSR /Československá socialistická republika/ prebehla "Zamatová revolúcia", ktorá znamenala pád dovtedajšieho politického systému v

našej krajine. Zanikla vedúca úloha Komunistickej strany, došlo k výmene vedúcich kádrov takmer na všetkých miestach vo vláde.